标题：1130年
历史纪年
公元1130年，南宋建炎四年
通鉴记载
高宗受命中兴全功至德圣神武文昭仁宪孝皇帝建炎四年（金天会八年。庚戌，一一三零年）
春，正月，甲辰朔，大风，御舟碇海中。
乙巳午，西风忽起，金人乘之攻明州。御前右军都统制、浙东制置使张俊与守臣徽猷阁待制刘洪道坐城楼上，遣兵掩击，杀伤相当。金人奔北，堕田间或坠水。俊急令收兵赴台州。是夜，金人拔寨去，屯馀姚，且请济师于宗弼。
丙午，帝遣中使召御前左军都统制、浙西制置使韩世忠赴行在。世忠已治舟师于通惠镇，乃请往镇江邀敌归师，尽死一战，帝从之。
己酉，诏遣使自海道至福建、虔州，问隆佑皇太后舣舟所在。帝虑太后径入闽、广，乃遣使问安焉。乙卯，滕康言太后已至虔州。
张俊既去，明州士民皆散。有士人率众扣刘洪道马首，愿留以御敌。洪道曰：“予尝数克敌而胜，若等毋虑。”丙辰夜，洪道微服而遁，与浙东副总管张思正引所部奔天童山，所过尽撤其桥，民不得济，数千人哀号震天。城中惟崇节马军与恶少仅千人，以酒官李木将之。
江、淮宣抚司右军统制岳飞自广德军移屯宜兴县。杜充之败也，其将士溃去，多行剽掠，独飞严戢所部，不扰居民，士大夫避寇者皆赖以免。
丁巳，张俊自台州赴行在。
金以同中书门下平章事韩企先为尚书左仆射。企先善于其职，宗翰、宗干皆重之。
是日，金陕西都统洛索破陕府，守臣右武大夫、宁州观察使李彦仙死之。
金自去冬以重兵来攻，彦仙守御甚备，遇士卒有恩，食既尽，煮豆以啖其下而取汁自饮，至是亦尽。宣抚处置使张浚，间道遗以金币，使犒其军，且檄都统制曲端以泾原兵往援。端素疾彦仙出己上，无出兵意。浚属官资阳谢升言于浚曰：“敌朝夕下陕，莫以为忧者，殆未知敌意也。敌已得长安，今取陕，则全据大河，且窥蜀矣。”众议不决，力争数日，师乃出，至长安，而敌先壅阻，不得进。
彦仙日与敌战，将士未尝解甲。洛索命自正月旦为始，以一军攻击，一日不下则翼日更遣一军，每一旬则聚十军并攻一日，期以三旬必拔之。彦仙意气如平常，登谯门，大作会，潜使人隧而出，焚其攻具，敌愕而却。洛索雅奇彦仙才，尝招之，彦仙斩其使。至是遂欲降之，使人呼曰：“即降，当富贵。”彦仙不应，日钩取敌兵数十磔城上，虽杀伤大当，而敌兵沓至，守埤者久，伤残日就尽。既而金兵亦乏食，欲引去，或告以急击可入，金人益众攻之。每队以鼓在前，击鼓一声则进一步，既渡濠池，鼓声渐促，莫不争先，疾声并力齐登，死伤者虽满地而不敢返顾。是旦，有鸢鸦数万噪于城上，与战声相乱，洛索曰：“城陷矣！”促使争攻，城遂破。彦仙率士卒巷战，左臂中刃，不殊，犹不已。金人惜其才，以重赏募人生致之。彦仙易敝衣杂群伍中，走渡河，曰：“吾不甘以身受敌人之刃。”敌纵兵屠掠，彦仙闻之，曰：“金人所以杀过当者，以我坚守不下故也，我何面目复见世人乎！”遂投河而死。金人取其家而杀之，陕民无噍类。浚闻，承制赠颜仙彰武军节度使，即商州立庙，且官其子。久之，赐谥忠威。
彦仙守陕再逾年，大小战二百，及城破，其属官陈思道、李岳、杜开、通守王浒、赵叔凭、职官刘效、冯经、县令张玘、将佐卢亨、邵云、阎平、赵成、贾何、吕圆登、宋炎等同死，无屈降者。叔凭，宗室子，初为兵马都监，积功武翼大夫、通判府事，及城危，有子为卢氏吏，间使语之曰：“吾托肺腑，死国难固其所，若则走也。”云，龙门人，金人破蒲城，云独与少年数百保聚山谷，初事邵兴，后为彦仙部曲，累官合门宣赞舍人。金人得云，欲以为将，云怒骂不屈。洛索怒，钉云五日而磔之。平，湖城人，官合门祗候。何，陕县人，与成皆修武郎。圆登，夏县人，尝为僧，城垂破，自外来援，与彦仙相持而泣曰：“围久，不知公安否，今得见公，死且无恨。”创甚，方卧，闻城环，遽起，战死。炎，陕县人，善蹶张。敌围城，炎取大弩数百调治，所射洞杀伤敌兵甚众。城破，敌欲将炎，呼炎出，不应，战死。后自云以下皆赠官，录其家一人。
己未，金人破明州。
先是金益兵而来，前二日，驻军广德湖旧寨前，遣老弱妇女运瓦砾填堑。次夕，植炮架十馀，对西门。是日，以数炮碎城楼，守者奔散而出，城遂破，金兵入城。
庚申，金主诏曰：“避役之民，以微直鬻身权贵之家者，悉出还本贯。”
辛酉，御舟离章安镇。
甲子，泊温州港口。
丙寅，御舟移次温州之馆头。
先是金人自明州引兵攻定海，破之，遂以舟师绝洋，侵昌国，欲袭御舟，至碕头，风雨大作。和州防御使、枢密院提领海船张公裕引大舶击散之，金人乃去。帝闻明州失守，遂引舟而南，与金人才隔一日。　丁卯，虔州从卫诸军作乱。
初，隆佑后太后既至虔州，府库所有既尽，卫军上请，惟得沙钱及折二钱，市买诸物不售。军士与乡民相争，军士遂纵火肆掠。
初，赵立既至楚州，朝廷因以立知州事，会金右监军昌亲率数万人围城，攻其南壁，自为旗头，引出众战，相持四十馀日。己巳，金人以炮击三敌楼，遂登城。立先取生槐本为鹿角以槎其破处，而下修月城以裹之，月城之中，实以柴薪，城之内为镕炉。敌自月城中入，立命以金汁浇之，死者以百数。金人不能入，遂退守孙村大寨，时遣数百骑出汉于城下，以掠取求粮采薪者。由是城中人不能出，而薪粮日竭。
二月，乙亥，御舟至温州江心寺驻跸，更名龙翔。
奉安启圣宫祖宗神御于福州。
金人既破江西诸郡，乃移兵趋湖南。帅臣直龙图阁向子諲，初闻警报，率军民固守，且禁士庶无得出诚。敌骑至潭州，呼令开门投拜，军民皆不从，请以死守。宗室成忠郎聿之隶东壁，子諲巡城，督察官吏，顾津聿之曰：“君宗室，不可效此曹苟简。”聿之感激流涕。敌围之八曰，既而登城，四面纵火。子諲率官吏夺南楚门亡去，城遂破，聿之拔刃自杀。
城之始破也，将官成忠郎刘玠率馀兵巷战，身中数十矢，战俞力。敌又以枪中之，众欲扶持而去，玠挥众直前，死于陈。敦武郎、新杭州兵马都监王暕，部民兵守朝宗门，亦死。
聿之，魏悼王后，安定郡王叔东子也。金人掠潭州六日，屠其城而去，子諲乃复入。后赠玠武经大夫，暕武德郎，聿之右监门卫将军。又一日，金人遂引去。
丙子，金人自明州引兵还临安。
初，金既破明州，遣人听命于宗弼，且云搜山检海已毕。宗弼曰：“如扬州例。”金人遂焚其城，惟东南角数佛寺与僻巷居民偶有存者，金人留明州七十日，引兵去。
初，宗弼留临安，闻浙西制置使韩世忠自江阴趋镇江，恐邀其后。是月庚辰，宗弼敛兵于吴山、七宝山，遂纵火，三日夜烟焰不绝。癸未，火息。甲申，纵兵大惊，且束装。丙戌，退军，以卤掠辎重不可遵陆，乃由苏、秀取塘岸路行。先是武功大夫、成州团练使陆渐迎降，宗弼以为临安府兵马钤辖。渐劝宗弼括金银，焚临安，因从军北去。
方金人未退军也，有衢州军事判官钱观复者，以衢当路冲，白郡守，纵民老弱出，户留一丁，不留与留而瘦弱不堪任，论如军法。其后诸兵欲乘时为变，顾城中金帛子女无异获，乃止。时李涛、李邺、郑亿年皆在军中。宗弼因携之以北。
金人分兵侵海盐，县尉失良率射士百馀拒之，卒力战以死。
先是金人破京师，时河南之北悉为金所有，睢、洛皆屯重兵，惟汴京及畿邑犹为宋固守，而粮储乏绝，四面不通，多饥死。有河北签军首领聂渊者，与其徒十十五五，以食物与守城者博易，积久稔熟，遂不之疑。是日，渊与其徒数百人，夜登城之北壁，纵火焚楼橹，犹未敢下城，乃为慢道自守。是时城之东有群盗李溃、苏大刀等，权留守上官悟皆招入城。既入城，则焚掠不止，城中乱，悟及副留守赵伦出奔。悟至唐州，为董平所杀。金人得京师，以前都水使者王夔为留守，时在京强壮不满万人。自是四京皆没矣。
江东宣抚使刘光世奏：“杜充败事，未知存亡，王侄所统前军亦溃，韩世忠径上海船而去。臣今以孤军驻南康，移檄诸路，会兵勤王，望陛下远避贼锋，俟舂暄，破之不难。”诏：“光世所部军不少，今又会兵，深虑骚动。可止统本部乘间击之，毋失机会。”
己丑，奉安景灵宫祖宗神御于温州开元寺。
庚寅，帝入温州，驻跸州治。
辛卯，金人破秀州。
先是两浙宣抚使周望在平江，有言敌自越州还金陵者。望素不严斥堠，但以传闻之语为信，乃遣统制官陈思恭、张俊统兵入杭，以规收复之功。思恭至秀州，侦知传言之妄，间道走湖州之乌墩镇以观变。至是金宗弼过秀州，通直郎、权州事邓根留武翼郎、本部兵马都监赵士医，乘城拒敌。城破，士医为流矢所中而死，后赠武翼大夫。望闻金师至崇德县，壬辰，调太湖舟千艘赴吴江御之。
鼎州人钟相作乱，自称楚王。
初，金人去潭州，群盗乃大起，东北流移之人，相率渡江。武经大夫、潍州团练使孔彦舟自淮西收溃兵，侵据荆南、鼎、澧诸郡，秘阁修撰、知荆南府唐悫弃城去。
相以左道惑众，自号大圣，言有神灵与天通，能救人疾患；阴语其徒，则曰：“法分贵贱贫富，非善法也。我行法，当等贵贱，均贫富。”持此语以动小民，故环数百里间，小民无知者翕然从之，备粮谒相，谓之拜父。如此者二十馀年，相以故家赀钜万。及湖、湘盗起，相与其徒结集为忠义民兵，士大夫避乱者多依之。相所居村，有山曰天子冈，遂即其处筑垒浚濠，以扞贼为名。会孔彦舟入澧州，相乘人情惊扰，因托言拒彦舟以聚众，至是起兵，鼎、澧、荆南之民响应。相遂称楚王，改元天载，立妻伊氏为皇后，子子昂为太子，行移称圣旨，补授用黄牒，一方骚然。时鼎州阙守臣，而湖南提点形狱公事王彦成、单世卿，皆挈家顺流东下，仅以身免。贼遂焚官府、城市、寺观及豪右之家，凡官吏、儒生、僧道、巫医、卜祝之流，皆为所杀。自是鼎州之武陵、桃源、辰阳、沅江、澧州之澧阳、安乡、石门、慈利，荆南之枝江、松滋、公安、石首，潭州之益阳、宁乡、湘阴、江化，峡州之宜都，岳州之华容，辰州之沅陵，凡十九县，皆为盗区矣。
乙未，尚书右仆射、同中书门下平章事兼江、淮宣抚使杜充罢，为观文殿大学士、提举江州太平观。
充自真州而北，宗弼遣人说充，许以中原地封之，如张邦昌故事，充遂降于金。知真州向子忞以闻，帝闻之，不食者累日。御史中丞赵鼎、右谏议大夫富直柔同对，请先罢充，俟得其北降的报，则别议罪，故有是命。
丙申，以帝还温州，德音释天下徒刑，一应士民家属有自金来归者，所在量给钱米，于寺院安泊，访还其家。
徽猷阁直学士、知庆阳府兼陕西制置使王似知成都府。
时宣抚处置使张浚闻帝亲征，亟治兵，自秦州入卫，留参议军事刘子羽掌留司事，凡川、陕军政民事，皆得专决；又徙似知成都府，而以亲卫大夫、明州观察使赵哲代之。徽猷阁直学士卢法原，时守成都，乃命法原赴行在。
是日，金游骑至平江城东，统制官郭仲威，兵未交而退。同知枢密院事、两浙宣抚使周望奔太湖，市人请留，不可，则极口嫚骂，望不顾而去。守臣徽猷阁直学士汤东野，闻望已出，则挈家潜遁，以府印付仲威。次日，仲威与将官鲁珏纵火城中，夜，望及仲威皆遁。其下自城南转动居民，北出齐门而去，民之得出郭者，多为所杀。
戊戌，宗弼入平江，驻兵府治，卤掠金帛子女既尽，又纵火燔城，烟焰见百馀里，火五日乃灭。
三月，癸卯朔，宗弼去平江府。
甲辰，初，洛索既破陕，遂与其逼完颜杲长驱入关。宣抚处置使司都统制曲端，闻敌至，遣右武大夫、忠州刺史、泾原路马步军副总管吴玠及统制官张忠孚、李彦琪将所部拒之于彭原店，端自拥大兵屯于邠州之宜禄以为声援。敌乘高而陈，洛索引兵来战，玠击败之。既而金师复振，宋军败，端退屯泾州，金人亦引去。端劾玠违节，降武显大夫，罢总管，复知怀德军。宣抚处置使张浚素奇玠，寻擢玠秦凤副总管兼知凤翔府。时当兵火之馀，玠劳来安集，民赖以生。
始，青溪岭之战，玠牙兵皆溃，及是玠治兵秦凤，诸溃卒复出就招。玠问讯再三，搜索非是者五六人，斥遣之，馀悉斩于远亭下，去秦州十里，军中股栗。自是每战皆效死，无复溃散者矣。
己酉，张浚言大食献珠玉，已至熙州，诏津遣赴行在。右正言吕祉，言所献珍珠、犀牙、乳香、龙涎、珊瑚、栀子、玻璃，非服食器用之物，不当受，帝谕大臣曰：“捐数十万缗易无用珠玉，曷若爱惜其财以养战士！”遂命宣抚司无得受，仍加赐遣之。
壬子，金人攻常州，守臣右文殿修撰周杞闻敌至，弃城去宜兴县，金人遂入常州。
甲寅，权知三省枢密院事卢益至行在，诏趣令入对。先是帝谕吕颐浩曰：“朕初不识隆佑皇太后，自建炎初迎奉至南京，方始识之，爱朕不啻己出，宫中奉养及一年半，朕之衣服饮食，必亲调制。今朕父母兄弟皆在远方，尊长中唯皇太后。不唯相别数千里外，加之敌骑冲突，又兵民不相得，纵火交兵，五六日乃定，复尔惊扰。当早遣大臣领兵奉迎，以称朕朝夕慕念之意。”遂命益与御营使司都统制辛企宗、带御器械潘永思偕行。
丁巳，金人至镇江府，浙西制置使韩世忠已屯焦山寺以邀之，降其将铁爪鹰李选。选者，江淮宣抚使溃卒也。
宗弼遣使通问，世忠亦遣使臣石皋报之，约日会战。世忠谓诸将曰：“是间形势，无如龙王庙者，敌必登此觇我虚实。”乃遣将苏德将二百卒伏庙中，又遣二百卒伏庙下，戒曰：“闻江中鼓声，岸兵先入，庙兵继出。”敌至，果有五骑趣龙王庙，庙中之伏喜，先鼓而出，五骑振策以驰，仅得其二；有红袍白马，既坠乃跳驰而脱者，诘之，则宗弼也。既而战数十合，世忠妻和国夫人梁氏在行间，亲执桴鼓，敌终不得济。复使致词，愿还所掠假道，世忠不从；益以名马，又不从。时左监军完颜昌在潍州，乃遣贝勒托云趣淮东，以为宗弼声援。
己未，帝诣开元寺，朝辞九庙神主，宰执百官皆扈从。自渡江至是，始有此礼。是日，上御舟复还浙西。
庚申，诏：“昨金人所破州县，其投拜官除知、通别取旨外，馀并罢。内统兵官以众寡不敌，致有溃散，理宜矜恤，可特放罪，仍旧统押人马。”时朝廷恐将士溃散者众，乘乱为变，故贷之。
辛酉，御舟发温州。
壬戌，御舟次章安镇。
乙丑，帝次台州松门寨。宰执奏事，吕颐浩因言：“此行未审且驻会稽，为复须到浙右？”帝曰：“须由苏、杭往湖州，或如卿所奏往宣州。朕以为会稽只可暂驻，若稍久，则人怀安而不乐屡迁。”颐浩又曰：“将来且在浙右为当，徐谋入蜀。”帝曰：“朕谓倚雍之强，资蜀之富，固善。但张浚秦汉中止可备万人粮，恐太少。两浙若委付得人，钱帛犹可溯流而西。至于粮斛，岂可漕运！”颐浩曰：“若第携万兵入蜀，则淮、浙、江、湖以至闽、广，将为盗区，皆非国家之有矣。”帝曰：“当益进上流，用淮、浙榷贷盐钱以赡军费，运江、浙、荆、湖之粟以为军食。”王綯曰：“议者但知轻议晋元帝还都建邺，不能恢复中原，而多言入蜀便。殊不知自秦用张仪至本朝遣王继恩，下蜀者八矣，取辄得之，不劳再举，则亦未可谓之便也。”范宗尹曰：“臣谓若便入蜀，恐两失之；据江表而徐图关陕之事，则两得之。决择取舍，不可不审。”帝曰：“然。”既而浚复上疏言：“陛下果有意于中兴，非幸关陕不可。愿先幸鄂渚，臣当纠率将士奉迎銮舆，永为定都大计。”帝不许。
诏赐故资政殿学士许景衡家所僦温州官物一区。帝因言：“朕自即位以来，执政中张悫第一，忠直至诚，遇事敢言，无所回避；其次则景衡；若郭三益，则善人而已。”
辛未，帝次定海县。帝见定海为金人所焚，恻然曰：“朕为民父母，不能保民，使至此。”王綯曰：“陛下留杜充守建康，留周望守平江，非轻弃江、浙而遽适南方。不幸充、望不称任使，乃至如此。”吕颐浩因言承平之久，士多文学，而罕有练达兵财可济今日者。帝曰：“前此太平，朝士若乘马驰骋，言者必以为失体；才置良弓利剑，议者将以为谋叛。”綯曰：“大抵文学之士未必应务，有才者或短于行，自非陛下弃瑕录用，则举世无全人也。”
是春，金左副元帅宗翰、右监军希尹、右都监耶律伊都皆在大同，右副元帅宗辅在析津府，遣贝勒托云率众围楚州，守臣赵立乘城御之，不能下，进围扬州。
初，金人破山东，左监军完颜昌，密有许封刘豫之意。会济南有渔得鳣者，豫妄谓神物之应，乃祀之；既而北京顺豫门下生禾，三穗同本，其党以为豫受命之符。豫乃使其子伪知济南府麟赉重宝赂昌，求僭立。大同尹高庆裔，左副元帅宗翰心腹也，恐为昌所先，乃说宗翰曰：“吾举兵止欲取两河，故汴京既得，则立张邦昌，后以邦昌废逐，故再有河南之役。方今河南州郡，官制不易、风俗不更者，可见吾君意非贪土，亦欲循邦昌之故事也。元帅盍建此议，无以恩归它人！”宗翰乃令希尹驰白金主，金主许之。
宗翰遂遣庆裔自河阳越旧河之南首至豫所隶景州，会官吏军民于州治，谕以求贤建国之意，皆莫敢言，曰：“愿听所举。”庆裔徐露意以属豫，郡人迎合敌情，惧豫权势；又，预适景人也，故进士张浃等遂共举之。庆裔至德、博、大名，一如景州之故；既至东平，则分递诸郡以取愿状而已。庆裔归，具陈诸州郡推戴之意，宗翰许之。
夏，四月，甲戌，御舟至明州。丙子，次馀姚县，海舟大不能进，诏易小舟，仍许百官从便先发。癸未，帝次越州，驻跸州治。
浙西制置使韩世忠，与金宗弼相持于黄天荡，而贝勒托云围扬州。朝廷恐守臣张绩力不能支，许还屯京口，绩不为动，敌乃趋真州。绩，金坛人也。
时托去军于北，宗弼军于南，世忠以海舰进泊金山下。将战，世忠预命工锻铁相连为长絚，贯以大钩，以授士之骁捷者。平旦，敌以舟噪而前，世忠分海舟为两道出其背，每缒一绠，则曳一舟而入，敌竟不得济。乃求与世忠语，世忠酬答如响，时于所佩金瓶传酒纵饮示之。宗弼见世忠整暇，色益泪，乃求假道甚恭，世忠曰：“是不难，但迎还两宫，复旧疆土，归报明主，足相全也。”
吕颐浩闻敌穷蹙，乃请帝如浙西，且下诏亲征以为先声，而亟出锐兵策应世忠，庶几必擒乌珠；参知政事王綯，亦言宜遣兵与世忠夹击。帝纳之，甲申，下诏亲征。御史中丞赵鼎言：“臣在温、台，屡言当俟浙西宁静及建康之兵尽渡江，然后回跸。今遽有此举，必韩世忠之报敌骑穷蹙，可以翦除耳。万一所报不实，乃建率之众未退，回戈冲突，何以待之？”时有妖人王念经者，聚众数万，反于信州之贵溪，鼎言：“饶、信魔贼未除，王侄溃军方炽，陛下遽舍而去，兹乃社稷存亡至危之几也。”
戊子，韩世忠奏捷。帝曰：“金人南下以来，诸军率望风奔溃，今岁如世忠辈虽不成大功，皆累获捷。若益训卒缮兵，今冬金人南来，似有可胜之理。”范宗尹曰：“前此兵将望风奔溃，而今岁皆能力战，此天意似稍回；更愿陛下修德，庶几天意必回。”乃出世忠奏，命尚书省以黄榜谕中外。
时敌众十万馀，而世忠战士才八千。宗弼求登岸会语，世忠以二人从，见之。宗弼招之降，世忠怒，引弓且射之，亟驰去。
壬辰，近臣言：“陛下即位以来，灼见祸乱之源，痛思惩艾，故以元佑党籍，屡下诏旨，特加追叙，欲以竦动四方观听，甚盛举也。止缘使逐家各自陈乞，故或子孙零落，不能申请，或子孙虽在而诰敕散失，至有诰敕具在而为有司以微文沮止者，致使往往未被赠典。虽如吕公着、吕大防、韩维、苏辙、顾临、梁焘、张舜民、范祖禹、王古辈，尚未沾昭洗之泽，其它可不言而知也。臣私窃恨之。夫名党籍，率皆一时之望，所历官职，众所共知，不容稍有伪滥，而特使追复，又非寻常之比。谓宜诰命从中而下，使异数齐颁，四方改观，岂宜以有司微文沮格耶！欲望睿旨俾三省条具，不必更待逐家陈乞。”疏奏，诏依德音许本家自陈而已。
丙申，通议大夫、守尚书右仆射、同中书门下平章事兼御营使吕颐浩罢。
先是赵鼎复辟吏部尚书之命，且攻颐浩之过，章十数上，颐浩乃求去，帝宣还之。前一日，颐浩入见毕，面东而立，不预进呈。帝谕王綯等曰：“颐浩功臣，兼无误国大罪，与李纲、黄潜善不同，朕眷遇始终不替。”是夕，遂召给事中兼直学士院汪藻草制罢颐浩。制略曰：“占吏员而有亏铨法，专兵柄而几废枢庭。下吴门之诏，则虑失于先时；请浙右之行，则力违于众论。”遂罢为镇南军节度使、开府仪同三司、充醴泉观使。后二日，复诏中外，以颐浩倡义勤王，故从优礼焉。
时王綯与颐浩论颇同，乃累章乞免。于是范宗尹摄行相事，遂留会稽，无复进居上流之意矣。
是日，浙西制置使韩世忠及宗弼再战于江中，败绩。
宗弼既为世忠所扼，欲自建康谋北归，不得去。或献谋于金人曰：“江水方涨，宜于芦场地凿大渠二十馀里，上接江口，舟出江背，在世忠之上流矣。”宗弼从之，傍治城西南隅凿渠，一夜渠成，次日早出舟，出忠大惊。金人悉趋建康，世忠尾击，败之，金人终不得济。
先是宗弼在镇江，世忠以海舟扼于江中，乘风使篷，往来如飞，乃揭榜募人献所以破海舟之策。有福州王某，侨居建康，教金人于舟中载土，以平板铺之，穴船板以棹桨，俟风息则出江，有风则勿出，海舟无风，不可动也，以火箭射其箬篷，则不攻自破矣。一夜造火箭成。及是引舟出江。其疾如飞，天霁无风，海舟皆不能动。世忠舟师，本备水陆之战，每舟有兵，有马，有家属，有辎重。金人以火箭射其箬篷，火烘日曝，人乱而呼，马惊而嘶，被焚与堕江者，不可胜数。所焚之舟，蔽江而下，金人鼓棹，以轻舟追袭之，金鼓之声，震动天地。统制官、右武大夫、成州团练使孙世询，武功大夫、吉州防御使严永吉，皆力战死。世忠与馀军至瓜步，弃舟而陆，旋还镇江聚兵，沿江避兵之人，往往取其粮食，亦有得军储银帛者，宗弼弓得绝江遁去。后赠世询五官，永吉四官，仍并为承宣使，录其子。世询，开封人也。
辛丑，诏：“诸路曾经残破州军发解举人，以靖康元年就试终场人数为率，纽计取放。”
是月，金人侵江西者，自荆门北归，留守司统制牛皋潜军于宝丰之宋村，击败之。京西捉杀副使王俊，以皋为武功大夫、和州防御使、充五军都统制。
夏，五月，壬寅朔，诏孟夏飨景灵宫，令平江府、温州守臣分诣；其后福州、潮州准此。
癸卯，金禁私度僧尼，及继父、继母之男女无相婚配。
甲辰，参知政事、权枢密院事范宗尹为通议大夫、守尚书右仆射、同中书门下平章事兼御营使。
时江北、荆湖诸路盗益起，大者至数万人，据有州郡。朝廷力不能制，盗所不能至者，则以土豪、溃将或摄官守之，皆羁縻而已。宗尹以为此皆乌合之众，急之则并死力以拒官军，莫若析地以处之，盗有所归，则可以渐制，乃言于帝曰：“昔太祖受命，收籓镇之权，天下无事，百有五十年，可谓良法。然国家多难，四方帅守，事力单寡，束手而莫知所出，此法之弊也。今日救弊之道，当稍复籓镇之法，亦不尽行之天下，且裂河南、河北数十州为之，少与之地而专付以权，择人久任，以屏王室。”群臣多以为不可，宗尹曰：“今诸郡为盗据者以十数，则籓镇之势洸洸成矣。曷若朝廷为之，使恩有所归。”帝决意行之，遂以为相。宗尹时年三十三。
己巳，起复承务郎张斛言：“淮南两路见有归正人守官或寄居者，虑人情猜忌，妄生事端，望量移入以南州军，各令自言愿往何州居止。”从之。时给事中兼直学士院汪藻亦言：“自东晋以来，中原失据，故江南、北侨立州郡，纳其流亡之人。比金人南侵，多驱两河之民列之行陈，号为签军，被其劫质以来，盖非得已。今年建康，镇江为将臣所招，遁归者无臣万人，此其情可见。莫若用六朝侨寓法，分浙西诸县，皆以两河州郡名之。假如金坛谓之南相州，许相州之人皆就金坛而居，其它类此，俟其南侵，徐以其职招之。彼既知所居各有定处，粗成井邑，父兄骨肉亲戚故旧皆在，亦何为而不归我哉！况浙西州县，昨经杀戮之后，户绝必多。如令有司籍定田产顷亩，以侨寓之人计口而给，俟稍安居，料其丁壮，教以战陈，皆精兵也，必争先用命，永无溃散。与夫从彼驱虏，反为我敌者，其利害岂止相万哉！”
丁未，金左副元帅宗翰与诸帅分往山后避暑。
先是大同尹高庆裔自东平还云中，言推戴刘豫之意。宗翰复令庆裔驰至东平，问豫可否，豫阳推张孝纯。宗翰报曰：“戴尔者河南万姓，推孝纯者独尔一人，难以一人之情而阻万姓之愿。尔当就位，我当以孝纯辅尔。”其议遂决。
宗翰与右监军希尹、右都监耶律伊都同之白水泊避暑。于是右副元帅宗辅之儒州望云县之望国崖，左监军昌留居潍州，而宗弼自江南还屯六合县。
戊申，金主诏曰：“河北、河东签军，其家属流寓河南，被俘掠为奴婢者，官为赎之，俾复其业。”
辛亥，朝请郎、直龙图阁、统领赤心队军马刘晏，及戚方战于宣州，死之。
初，宣州围急，朝廷命统领官巨师古统兵三千人自平江往援，又命晏自常州以所部赴之。晏始至城下，未安营垒，乘贼不意，自城南转城西，直趋城北，以捣方之帐，方大惊，退走。晏恃勇，欲生致方，乃单骑追之。贼见官军不多，乃自骆驼山设伏以断其归路，方率龙随迎战。晏力不能敌，退还，至天宁寺前，马陷淖，不可出，桥左有伏贼，以钩枪搭晏，晏犹手杀数十人，以无援被害。师古踵至，连战不胜，遂引众入城。事闻，赠晏龙图阁待制，官其四子，为立庙曰义烈，岁时祀之。
壬子，金人焚建康府，执李棁、陈邦光，自静安渡宣化而去。
时宗弼屯六合县，其辎重自瓜步口舳舻相衔，至六合不绝，建康城中悉为煨烬。棁道死，宗弼以邦光归于刘豫。淮南宣抚司右军统制岳飞，闻金人去，以所部邀击于静安，胜之，飞还屯溧阳。后军统制刘经欲杀飞而并其军，飞诱经杀之。
初，金人既渡江，淮东犹无警，安抚使、直宝文阁张缜尚守扬州，节度濠州军马刘位，领众在横山中，惟饮博而已。逮金人据六合，于是真州为群盗所扰，不可居。守臣王冠率军民渡江，驻于溧水、溧阳之间，金人又入真州，而扬州亦不可守，张缜乃弃扬州。
敌在建康凡半年，自采石至和州，道路往来不绝。宗弼既破浙西，和州粗留兵戍守，然无一官军乘虚至城下者。水军统制邵青屯竹筱，谍知建康敌骑绝少，欲引兵入之，会青为牛所伤，创甚，遂不能行。有都团陈德，结众欲杀金人，部勒已定，前期为其徒所告，德举家被害，兵马都监金沔死之。
岳飞之击金人于静安也，通直郎、权通判建康府钱需，纠率乡兵，邀敌之后，遂从飞入城，因权府事。
夜，有赤云亘天，其中白气贯之，犯北斗及紫微，由东南而散。殿中侍御史沈与求言：“此天爱陛下，出变以示警也。愿陛下随宜措置，略修宗庙、陵寝之祀；多遣亲信之臣，迎护柔德帝姬还宫。及取越王之子，使奉朝请，择谨畏儒臣教之。又，天子所在，谓之朝廷，今号令出于四方者多矣，尽假便宜，即同圣旨。然其大者，虔州一朝廷，秦州一朝廷，号令之极，至为诏矣。愿条约便宜事件，度其缓急，特罢行之。申节张浚等，止降指挥，勿为诏令。”
甲寅，金人破定远县，龙神卫四厢都指挥、保宁军承宣使、节制淮南军马闾勍为所执。至南京，金人欲降之，不可；欲以为京东安抚使，又不可。敌怒，敲杀之。讣闻，赠检校少保、昭化军节度使，谥壮节。
是日，统制官巨师古与戚方战于宣州城下，方三战三败，遂引去。宣州受围，凡二十有九日，方既去，城之东壁摧裂者数十丈。
乙卯，朝奉郎赵霖知和州。
始，宗弼既渡江，和人共推兵马都监、武德大夫宋昌祚权领州事，率军兵固守。逮敌北归，复围之。禁军左指挥使郑立，亦拳勇忠愤，共激士卒，昼夜备御不少怠。阅数日，宗弼亲督众攻城，军士胡广伏城东北角，发强弩射之，中其左臂。宗弼大怒，立击破之，昌祚与权通判州事、奉议郎唐景、历阳令謇誉、司户参军徐兟、历阳尉、成忠郎邵元通皆死谯楼上，敌裂其尸以徇。时士金不降，溃围而出，保州之西麻湖水寨，推乡人一二豪者为统领。霖时在江东，间关赴难，军民言于朝，故命为守。后赠昌祚三官，录其二子；景、兟、元通皆推恩有差。霖尝为直徽猷阁，坐赃废。
戊午，初，帝在明州，诸班直为乱，既诛为首者，遂废其班。及还会稽，乃命御前中军统制辛永宗更选兵三百人直殿，然皆乌合之众。至是赵鼎因奏事言：“陛下初即位，议复祖宗之政，至今未行一二。而祖宗于兵政最为留意，熙宁变旧章，独不敢议。盖自艺祖践阼，与赵普讲明利害，着为令典，万世守之，不可失也，昨明州班直缘诉事纷乱，非其本谋，乃尽废之，是因咽而废食。今诸将各总重兵，不隶三衙，则民政已坏，独卫兵仿佛旧制，亦扫荡不存。是祖宗之法废于陛下之手，臣甚惜之。仁宗时，亲事官谋不轨，直入禁廷，几成大祸，既获而诛，不复穷治，未闻尽弃之也。”帝悟，寻复旧制。
甲子，诏曰：“周建侯邦，四国有籓垣之助；唐分籓镇，北边无强敌之虞。永惟凉渺之资，履此艰难之运，远巡南国，久隔中原，盖因豪杰之徒，各奠方隅之守。是用考古之制，权时之宜，断自荆、淮，接于畿甸，岂独植籓篱于江表，盖将崇屏翰于京都。欲隆镇抚之名，为辍按廉之使。有民有社，得专制于境中；足食足兵，听专征于阃外。若转移其财用，与废置夫官僚，理或应闻，事无待报。惟龙光之所被，既并享于终身；苟功烈之克彰，当永传于后裔。尚赖连衡之力，共输夹辅之忠。”诏词，直学士院綦崈礼所草也。
先是范宗尹言：“从官集议分镇事宜，请以京畿、淮南、湖北、京东、西地方，并分为镇。除茶盐之利，国计所系，合归朝廷置官提举外，它监司并罢；上供财赋，权免三年，馀令帅臣移用。管内州县官许辟置，知、通令帅臣具名奏差，朝廷审量除授，遇军兴，听从便宜。其师臣不因朝廷召擢，更不除代。如能扞御外寇，显立大功，当议特许世袭。”
乙丑，右武大夫、忠州刺史知楚州兼管内安抚使赵立为楚、泗州、涟水军镇抚使，兼知楚州。时宗弼自六合归，屯于楚州之九里径，欲断立粮道，立又大破之。
先是刘豫在东平，遣立故人葛进等赉书诱立，令贡税赋，立大怒，不撤封，斩之。已而又遣沂州举人刘偲持旗榜招立，具言金人大军且至，必屠一城生聚，立令将出就戮。偲大呼曰：“公非吾故人乎？”立曰：“吾知忠义为国，岂问故人耶？”趣令缠以油布，焚死市中，且表其旗榜于朝。由是忠义之声倾天下，远迩向风归之。
戊辰，统制官岳飞献静安金人之俘。帝呼人译问，得女真八人，磔之，馀汉儿分隶诸军。帝因谓大臣曰：“金人颇能言二圣动静，云今在韩州，及皇后、宫人皆无恙。”帝感动，不怿久之。
三省言：“江道辽远，缓急恐失机会。欲发江东、西为三帅：鄂州路，领岳、筠、袁、虔、吉州、南安军；江州路，领洪、抚、信州、兴国、南昌、临江、建昌军；池州路，领建康府、太平、饶、宣、徽州、广德军；并为安抚使。”从之。
先是浙西帅府移治镇江，故范宗尹请置安抚使于鄂与江、池，谓建康本帅冶，缘近镇江，而去江州千四百里，独池在其间，若置帅于此，则沿江道里甚均，三帅相去各七百里。然池阳僻陋，乃置江东大帅，而建康重地，反为支郡隶之，议者不以为是。
六月，壬申，权通判建康府钱需言捕敌兵一人，自言涿州人。上曰：“此吾民，不可杀也。”令隶诸军。
金以故辽旧臣耶律哈喱质等十人分治新附州镇。
癸西，金主命以昏德公女六人为宗妇。
甲戌，以宰相范宗尹兼知枢密院事，罢御营使。
议者以为：“宰相之职，无所不统。本朝沿五代之制，政事分为两府，兵权付于枢密，比年又置御营使，是政出于三也。望罢御营司，以兵权归之密院，而宰相兼知。凡军额有阙，并申枢密增补，不得非时招收，仍用符以遣发。庶几可以收兵柄，一赏罚，节财用。”于是罢御营使及官属，而以其事归枢密院为机速房焉。自庆历后，宰相不兼枢密者八十馀年，其复兼盖自此始。
诏：“初除执政官，正谢日赐衣带，鞍马如故事。”
乙亥，诏：“六品以上官及初改京官并给告身，朝官以上给敕，初授官人给绫纸。”
丁丑，太尉、御营副使刘光世充御前巡卫军都统制。
光世所领部曲既无所隶，因号太尉兵，侍御史沈与求论其非宜。会御营司废，乃以巡卫名其军，除光世都统制。
戊寅，诏：“御前五军改为神武军，御营五军改为神武副军，其将佐并属枢密院。”
徽猷阁待制、知临安府季陵复为中书舍人。
陵人对，首上奏曰：“臣观今日国势，危如缀旒。大驾时巡，未有驻跸之地；贤人远遁，皆无经世之心。兵柄分于下而将不和，政权去于上而主益弱，所恃以仅存者，人心未厌而已。
“前年议渡江，人以为可，朝廷以为不可，故讳言南渡而降诏回銮。去年议幸蜀，人以为不可，朝廷以为可，故弛备江、淮而经营关陕。以今观之，孰得孰失？张浚出为宣抚处置使，不过欲迎陛下耳。金人长驱，深入吴、越，至今尚在淮甸，曾无一骑入援王室者。
“维扬之亦，朝廷不及知，而功归于宦寺；钱塘之变，朝廷不能救，而功归于将帅。是致陛下信任此曹，有轻朝十之心。黄潜善好自用而不能用人，吕颐浩知使能而不知任贤。自张确、许景衡饱恨而死，刘豫、杜充相继飏去，凡知几自重者，往往卷怀退缩矣。
“今天下不可谓无兵，若刘光世、韩世忠、张俊者，各率诸将，同心而谋，协力而行，何所往而不克！然兵柄既分，其情易睽；各招亡命以张军势，各效小劳以报主恩；胜不相逊，败不相救，大敌一至，人自为谋，其能成功哉？
历史大事
李唐逝世 
李唐（约1049－约1130），河阳三城人。徽宗朝任职翰林图画院，南渡后为画院待诏，授成忠郎，赐金带。善山水人物，兼工画牛，笔意不凡。其山水既取范宽之浓墨重笔，又远承唐李思训之青绿重彩技法，两相糅合，创出以水墨为主，青绿相辅的小青绿法，终成一代大师。
明州之战
建炎三年（1129）、金天会七年十二月，浙东制置使张俊领兵到明州（今浙江宁波），欲跟随高宗下海，但已无舟可载，高宗手书赐俊，许以捍敌成功当封王爵，于是张俊乃留明州抗敌。十二月癸卯，金兵先锋至，张俊部将杨沂中、田师中、赵密等与敌死战，又得主管殿前司公事李质所部舟师、知州刘洪道率州兵相助，大败金兵，杀数千人。四年（1130）正月初二，金兵再犯明州，张俊遣兵掩击。入夜，金兵退屯余姚（今浙江），请兀术增援。初七日，金人再犯明州，张俊担心金大兵将至，乃借口上旨扈从，尽率部众逃往台州（今浙江）。数日后，刘洪道也偷偷逃奔天童山，所过尽撤桥梁，居民不得渡，死者数千人，哀号震天。十六日，金兵攻占明州，随即攻下定海（今浙江镇海），乘船下海经昌国（今浙江定海）南追，正碰上风雨大作，又被宋提领海船张公裕率领的大船冲散，乃退回明州，派人向兀术报告说：”搜山检海已毕。”二月丙子，金兵火焚明州城，还军临安（今浙江杭州）。
陕州保卫战
陕州（今河南三门陕）为中原通往关中的战略通道。建炎元年（1127）十二月，金军三路攻宋，娄室部由山西出同州（今陕西大荔北）渡河，攻占同、华（今陕西渭南东）各州及潼关，陕州守将王瓁即自动放弃走入四川。次年春，石壕（今河南渑池西）尉李彦仙以计收复陕州，朝廷遂命他为知州兼安抚使。开封、洛阳（今河南）等地士民争相来归，解州（今山西运城西南）邵兴部义军五千人亦听李彦仙节制，军势大振。李彦仙在陕州积极备战，修城疏堑，利器械、积粮食、鼓士气，人心坚固可用。三年（1129）、天会七年秋冬，金再度兴兵攻宋。十二月，西路金军娄室部全力围攻陕州，欲先下陕州然后并力西向。李彦仙向川陕宣抚处置使张浚报告，要求骑兵支援，并提出撤出陕州、避实击虚的作战方针，张浚不从，李彦仙乃决定死守。四年（1130）、天会八年正月初一开始，娄室加强了攻势，将金军分为十队，一队攻一日，轮番进攻，使用了鹅车、天桥、火车、冲车等多种攻具。城中军民英勇奋战，前后与金兵交战二百余次。李彦仙与军民同甘共苦，城中粮尽，士卒们煮豆为食，他只取豆汁自饮。金军以富贵诱降，李彦仙即斩其来使。正月中旬，敌兵益多，而宋援兵不至。金兵攻下城中，军民坚持巷战，李彦仙负伤后殉难，部将陈思道等五十一人皆与之同死，无一人投降。陕州陷落。四月，金军进攻潼关，占领三原（今陕西三原东北）、乾州（今陕西乾县）、邠州（今陕西彬县）等地，驻军长安（今陕西西安），关中沦陷。
东京陷落
建炎二年（1128）七月，宗泽去世后，杜充继任东京留守，悉反宗泽所为，撤废了宗泽的所有抗金措置，豪杰离心，义军纷纷离去，极大削弱了东京的守卫力量。三年（1129）七月，杜充害怕金人来攻，弃城逃到建康（今江苏南京），东京守备部队也大部南归，东京留守司名存而已。四年（1130，天会八年）初，河南以北之地皆为金有，金在睢州（今河南睢县）、洛阳（今河南）驻屯重兵，只有东京及近畿数邑还为宋朝控制，但是久守缺粮，交通断绝。金河北佥军首领聂渊等常以食物与守城宋兵贸易，日久熟悉，宋军放松了警惕。二月丁亥，聂渊率众乘夜登城，纵火焚烧城楼，权留守上官悟及副留守赵伦出奔，东京陷落。上官悟至唐州（今河南唐河）为董平所杀。至是北宋四京皆陷入金人手中。
潭州陷落
建炎三年（1129），金军拔离速所部追击隆祐太后至江西，占领江西大部分州军后，又移兵攻湖南。四年（1130）、天会八年正月，金人包围了潭州（今湖南长沙）。湖南帅臣向子湮与宗室赵聿之率众固守。二月初二，城破，子湮率官吏而逃，赵聿之自杀。金兵在潭州剽掠六日，屠城北归。潭州是金人入侵以来所攻占的最南端的大城市。
黄天荡之战
建炎四年（1130）、金天会八年二月初，兀术未能追上宋高宗，率军焚临安城（今浙江杭州）北还。行前，纵兵大掠，因满载卤掠辎重不能陆行，遂取道秀州（今浙江嘉兴）、平江（今江苏苏州）、常州（今江苏）沿运河而行。三月丁巳，金军至镇江（今江苏），为浙西制置使韩世忠所阻。韩世忠原先驻军秀州青龙镇、江湾（今上海境内）一带，闻兀术已赴平江，乃移师镇江以待。金兵至，韩世忠以八千人屯焦山寺（今江苏镇江北焦山）。兀术欲过江，遣使通问，且约战期。两军交战数十回合，世忠妻和国夫人梁氏亲擂战鼓助阵，金兵终不得渡江。兀术遣使致词，愿归还在江南俘掠的财物人口，并增益以名马，均遭韩世忠拒绝。兀术只得率兵沿长江南岸西行，世忠率舰循江北岸并行，且战且走，最后把金兵堵在了黄天荡（今江苏南京东北江边）。黄天荡是条死水港，金军多次突围，均未奏效。后听说有老鹳河故道可以通秦淮，乃发军凿之，一夕开渠数十里。得以逃往建康（今江苏南京），但仍不得过江。四月，福建人王某向兀术献策，舟中载土，上铺平板，穴船板以棹桨，待无风时出击。韩世忠的海舟庞大，无风不能动，可以火箭射败之。兀术依计而行，世忠军遂大败，退还镇江，兀术得以渡江北归。此战，韩世忠以八千兵抗拒金兵十万之众，阻击四十八日，虽败而使金军从此不敢轻易渡江，南宋都城临安（今浙江杭州）和半壁江山得以保全。